
1. Cestou do Dúbravy

 

Pred bytom lekára dr. Jána Ma­lin­ského zastala za­prá­šená, zánovná brička. Kočiš, mladý šuhaj v dúb­rav­skom kroji, pri­ťa­ho­val dva krásne vraníky, ktoré sa zne­po­ko­jo­vali svia­toč­ným ruchom ulice mesta Krásna. Pri­via­zal opraty o sedadlo a šiel do bytu lekára v prvom poschodí.

V čakárni bolo hodne ne­moc­ných. Zaklopal. Odovzdal lekárovi lístok a čakal na odpoveď.

Za chvíľu vyšiel lekár.

„Počkajte, asi o pol hodiny sa pohneme. – S tým zubom vstúpte. A vám je len zle, starký. No, poradíme sa a bude i lepšie. Hneď, len tr­pez­li­vosť.“

Za pol hodiny sedel už v bričke. Bujné vraníky vyrazili do publika svia­točne ustro­je­ného, ktoré plnilo ulice vi­die­čanmi a mestskou mládežou, pro­me­nu­jú­cou sa po dláž­de­nej kamennej ulici.

Za mostom dostali sa na hradskú, tu už bola cesta voľ­nej­šia, ale oblaky prachu pre­ká­žali rýchlej jazde.

„Ako dlho pôjdeme dnes do Dúbravy?“

„Hradskou sa nám dobre pôjde, len keby toho prachu toľko nebolo, ale za Orešanmi musíme odbočiť na poľnú cestu a tam je samá jama a skaly. Dušu by vám vy­triaslo. Pôjdeme asi dobrú hodinu.“

„Tak okolo jednej budeme na fare?“

„Áno. Čakajú vás s obedom.“

„Je vraj niekto chorý.“

„Pre takú chorobu už nevolajú lekára. Dali mu šesť pijavíc a navarili sladkého vína so škoricou.“

Roz­prá­va­júc, šuhaj obracal sa celým telom k lekárovi a nevidel cestu pred sebou. V tom z oblaku prachu vynoril sa voz, ťažký loj­tro­vec, a len-len čo ne­za­va­dil o bričku. Lekár by sa bol rád ešte na jedno-druhé spýtal, ale po príhode uznal, že bude lepšie mlčať. Na mierne klenutom, vysokom čele lekára a v jeho modrých očiach javila sa únava. Vo svia­točný deň dedinský ľud hromadne nav­šte­vuje mesto, nakupuje, i chorých vozí k lekárom. Dnes, na Petra Pavla, or­di­no­val náš lekár už od 7. hodiny. U ľudu mal dobrú povesť ako lekár i ako človek. Zo siedmich lekárov mesta mal naj­väč­šiu lekársku prax. Bol z nich najm­ladší, snaživý a ochotný a preto skoro sa­mo­je­diný ob­sta­rá­val nočnú lekársku službu v meste a okolí. Mal rád svoje po­vo­la­nie, nereptal na trampoty le­kár­skej práce a bol mužom nez­dol­nej energie. Razom si pri­po­me­nul, že ho gazdiná žiadala, aby sa dlho nebavil vonku, lebo že má nav­ští­viť ťažko ne­moc­ného pacienta v meste. Malinský po dvoj­roč­nom man­žels­tve ovdovel. Jeho žena po pôrode chlap­čeka chradla, až jej pľúcny neduh vyhasil život. Spo­čiatku sa trápil so slúžkami. Potom šťastnou náhodou na­tra­fila sa mu gazdiná, staršia žena, ktorá dlhé roky slúžila u sta­ruč­kého farára a po jeho smrti hľadala za­mest­na­nie. Slúžila lekárovi oddane a verne. Vy­cho­vá­vala synka ako matka a spra­vo­vala do­mác­nosť nehlučne a v mieru. Rada čítala, i chlap­covi roz­právky roz­prá­vala. Bola roz­va­žitá, statná a uve­do­melá slo­ven­ská žena. S doktorom nemala žiadnych kon­flik­tov a on sa úplne spoľahol na jej vedenie do­mác­nosti.

Brička objavila sa na pokraji utešenej roviny, upro­stred ktorej zazrel rodnú obec Orešany s vysokou vežou chrámu ob­klo­pe­ného sta­vis­kami prí­byt­kov a stodôl.

Bol krásny letný deň. Vôkol známy kraj, kde sa narodil; cesta, ktorou ti­síc­krát kráčal ako chlapec do kras­ňan­ského nižšieho gymnázia. Znal tu každý vŕšok, každý kus poľa, lúky, žitné lány a každý záhyb bystrej, čistej rieky, tečúcej podľa cesty. Cho­die­val touto cestou v tres­kú­com mraze, včas ráno o tme, v zime, keď ešte nebola povozmi ušlia­paná, brodiac sa snehom po kolená; na jar v blate a dažďoch, bosý i obutý s piatimi graj­ciarmi vo vačku na suchý obed a ve­čier­kom s vlčím hladom utekal touto cestou do ro­di­čov­ského domu s knižkami pod pazuchou medzi svojich, kde bolo tak teplo a veselo. A doma vítala ho matka, brala mu knižky a ukladala do almary. Dávala mu niečo zjesť a na­po­mí­nala, aby sa šiel učiť do prednej izby, kde sa cez deň nebývalo. Spomínal si, ako ne­ná­vi­del tie knižky, z ktorých ani slova ne­ro­zu­mel a musel sa učiť spamäti neznáme slová, ktorých zmysel nechápal. A potom si jasne pri­po­me­nul prvé štu­dent­ské vianoce: doniesol vy­sved­če­nie. Zavolali mlad­šieho učiteľa, aby prečítal maďarské vy­sved­če­nie. Prepadol zo všetkých pred­me­tov, vyjmúc ná­bo­žen­stva, ktoré sa vtedy ešte vy­učo­valo slo­ven­sky, a krom te­lo­cviku a spevu.

„Mal by ísť na remeslo, keď tak zle pochodil,“hovoril otec.

„Ale proti zime ho nevezmú. Skúsime ešte veľ­ko­nočné vy­sved­če­nie.“

A tak zostalo všetko pri starom. Ale vy­sved­če­nie bolo už lepšie a na konci prvej triedy obstojné.

A spomínal si ešte na rôzne hun­cút­stva a nez­bed­nosti z tých mladých liet štu­dent­ských. Na tried­neho, náramne tlstého piaristu, ktorý keď raz sadol v hodine na stoličku, viac už z nej sa ne­z­dvi­hol, a ktorému on v horúcom lete na tú stoličku nalepil živice. Po hodine chcel profesor vstať, ale nemohol sutanu odlepiť od stoličky, iba pomocou žiakov. Profesor stál a hrozivo skúmal všetkých žiakov radradom. Janko sedel v po­sled­nej lavici posledný a znášal muky, čo sa stane, ak ho profesor pozná.

„Malinský, poď so mnou do kláštora.“

Triedy boli oddelené od bytov pia­ris­tov pro­fe­so­rov.

Viedol ho k zborovni, kam sa už schá­dzali pro­fe­sori. Dal mu kľačať predo dvermi. Vošiel do zborovne. A tu študent počul strašný smiech. Za chvíľu vyšiel i „pri­le­pený“ profesor, skrý­va­júc ohromný smolný fľak na sutane.

„Tu budeš kľačať dve hodiny. Potom pôjdeš domov, ty ore­šan­ský zbojník!“

To bolo všetko. Nijaká bitka, nijaké hrešenie, len ne­dos­ta­točná známka na konci roka z ná­bo­žen­stva a ne­zá­ko­nité mravy.

V kvarte pochodil horšie. Triedny profesor, piarista, vysoký a suchý, silne šňupal tabaček. Držal si ho vo vreckách sutany a štipkami naberal do veľkého nosu.

Raz po hodine vyšiel z triedy ešte pred zvonením.

Mal prísť civilný profesor, ktorý sa opíjal a vše vy­ne­chá­val hodiny. Po odchode tried­neho, di­rek­tora gymnázia, Janko sa zohol pod stôl a do škar­nicle zbieral šňupavý tabaček zo zeme. Direktor sa nečakane vrátil a sadnúc si na stoličku u stolu, pod ktorým zostal študent trčať. Sedel tam pokrčený ako myš v pasci a s hrôzou očakával, čo sa stane. Direktor natiahol nohy, oprel ich do pre­vi­nilca a skríkne: „Čo je to tu?“ A už ťahal za vlasy tra­sú­ceho sa vinníka a otĺkal mu hlavu o stenu.

„Čo si tam chcel?“ Chlapec mlčí. „Vrav, čo si tam chcel?“ kričí roz­čú­lene.

„Tabaček som zbieral.“ Hrozný smiech di­rek­tora.

„Nuž, chceš byť aj ty sviňou, ako som ja?“ Pohladil ho po belavej hlave a smial sa cez celú hodinu. Ale na konci roka to zase „mravy“ odniesli.

Blížili sa k Orešanom, k rodisku le­ká­rovmu. Úhľadná veža vysoko strmí nad dedinou. Hodiny na veži stoja. Za rych­tá­ro­va­nia jeho otca nikdy nestáli. Zľava cesty vlnili sa lány žita, napravo zelenala sa vňať zemiakov.

„Za­sta­víte sa u vašich?“

„Dnes nie. Budú pri obede, nechcem ich vy­ru­šo­vať. Pôjdeme len ďalej.“

V dedine po­zdra­vo­vali lekára starí i mladí. Oslo­vo­val ich krstným menom a tí vesele od­po­ve­dali na krátke otázky o zdraví, deťoch, úrode a práci poľnej.

Brička zahla napravo z hradskej na poľnú cestu, ktorá ďaleko ob­chá­dzala široké lúky ore­šan­ské. Lekár zišiel z bričky a šiel pešo krížom chod­ní­kom cez lúky. Kone šli krokom. Pred Dúbravou sa zídu.

Slnko hrialo až sa lekárovi zarosilo čelo. Na diaľku asi troch ki­lo­met­rov rozp­res­tie­rala sa pred ním rovina lúk, ktoré sa pestrili tisícimi kviet­kami a z ktorých viala vôňa ľahkým vetríkom nesená celým krásnym údolím. Na vlhkých miestach rástla vysoká šťava poľná. Koľkoráz chodili sem trhať túto „lahôdku“ de­din­ských lačných chlapcov!

Vľavo, na brehu rieky pásli chlapci kone. Koľ­ko­krát nocoval v tamtej sihoti s koňmi pri ohni, pri roz­práv­kach, pasovaní aj v chlad­ných je­sen­ných nociach pri pečení zemiakov. Ale roz­po­mienky mali vždy náladu ve­se­losti, žartov a chla­pec­kých nez­bed­ností. Aké časy to boli! Došiel na kraj dediny, v ktorej sa roz­kla­dala pozdĺž potoka Dúbrava. Brička bola ešte ďaleko. Sadnul si na medzu a začal znovu čítať dopis farára-priateľa.

„Drahý priateľu! Veľmi by si ma potešil, keby si ma láskavo poctil svojou náv­šte­vou a prijal moje pozvanie ku skrom­nému obedu a k pria­teľ­skej besede. Sľúbil si ma nav­ští­viť, nuž dúfam, že použiješ záprahu, ktorý Ti posielam. Mám Ti zdeliť dôležité udalosti a je tu i nemocný, ktorý v ťažkej nemoci očakáva Tvoju pomoc. Ne­za­budni vziať lieky, lebo veľmi kašle, pľuval hrdzavé spútum a má veľké pichanie v boku, a ťažko dýcha.

Srdečne ťa po­zdra­vu­júc a bratsky ob­jí­ma­júc, som tvoj oddaný priateľ Mikuláš.

P. S. Pri­pra­vu­jem sa na kázeň a preto čmáram. Prosím, prepáč! M.“

Lekár zložil list, schoval a zamyslel sa nad ním a nad pria­te­ľom Mi­ku­lá­šom. Šla o ňom povesť, že je dobrý kazateľ, že uchva­cuje ľud, že ho farníci radi majú. (Vlani mu vraj zviezli úrodu a vykopali zemiaky za malé po­hos­te­nie, a nechceli vziať peniaze.) Úrady vedia, že kdesi na púti pred veľkým zástupom ľudu posmešne rečnil o zemanoch a úrad­ní­koch. A že rád hrá karty a že na svoju faru pozve notárov a farárov a s bre­viá­rom v ruke hrá ferbla alebo ešte radšej „je­de­nad­vad­sať“. A že vyhráva. Žije vraj veľmi skromne, má i na­spo­rené peniaze, je dobrý hospodár a že nemá žiadnych pleták so ženami.

Nemal ešte ani tridsať rokov, keď sa stal farárom na Dúbrave. Pri voľbách do snemu bol horlivým kortešom ma­ďar­skej ľudovej strany, ktorá vtedy vy­stu­po­vala s opo­zič­ným prog­ra­mom.

Lekár nemohol sa upa­mä­to­vať, či priateľ Mikuláš bol uve­do­me­lým ná­ro­dov­com, a či len patril do triedy „hec­ka­plá­nov“, ako vtedy po­li­ti­ko­via po­me­no­vali bo­ju­jú­cich kňazov rím­sko­ka­to­líc­kych.

Boli krajania, gaz­dov­skí synkovia. Chodili spoločne v Krásnom do gymnázia a aký-taký styk udr­žia­vali i počas ďalších štúdií. Po šiestej triede šiel Mikuláš do seminára. Lekár študoval v Uhorsku po maturitu. Tu ho vylúčili zo všetkých škôl Uhorska pre „pan­sla­vis­mus“ a vzali mu vy­sved­če­nia. Tak sa dostal do Čiech na strednú školu, kde musel opakovať ôsmu triedu a po maturite šiel na uni­ver­zitu do Prahy, kde až v trid­sia­tom roku života dostal lekársky diplom. In­tím­nych stykov medzi nimi nebolo, len sa vše stre­tá­vali o práz­dni­nách, ale bez vrúc­nej­ších pria­teľ­ských vzťahov. Názorove delili ich dva svety, jeden bol horlivý veriaci kňaz, druhý po­kro­kový muž, demokrat. Tak spájala ich len rodná reč, rodisko a nové po­li­tické hnutie, ktoré sa dalo tušiť na Slo­ven­sku, ako reakcia po strašnom národnom útisku zo strany ma­ďar­skej vlády a hlavne šo­vi­nis­tic­kej verejnej mienky a úradov.

Vrátil sa k dopisu. „Hrdzavé spútum – je odborný lekársky výraz. Bol už lekár u ne­moc­ného? Zápal pľúc? Pijavice? A varené víno so škoricou? To už iba umie­ra­jú­cim dávajú v Dúbrave. Veď to i kočiš tak nejako naznačil.“ K takým už nevolajú lekára… „Pozriem najprv ne­moc­ného.“

Brička sa pri­blí­žila.

„Zavezte ma k tomu chorému.“

„Pán farár ho už za svitania za­opat­rili. Kázali prísť rovno na faru.“

„Dobre. Ale ne­vyp­ria­hajte. Kde býva nemocný?“

„Tam v tom novom dome. Dobrý gazda. Troje detí majú. A zručnú ženu. Nachodil sa za ňou, kým mu ju dali. Je hodne mladšia. Za vdovca sa jej nechcelo. Naj­star­šie je po nebohej. Škoda gazdu!“

Prišli pred dom ne­moc­ného.

„Zastavte, pozriem ho, keď sme na ceste do fary. Pánu farárovi povedzte, že ho prosím, aby chvíľu počkal; prídem hneď na faru. Nemusíte čakať s vozíkom, trafím k vám.“

Lekár vstúpil do tmavej izby. Vzduch dusný, vy­dý­chaný. Plač žien i detí. Roje múch. U postele ne­moc­ného stál asi dvanásť ročný chlapec a lipovou ve­tiev­kou odháňal muchy z tváre ne­moc­ného otca. Lekár po­zdra­vil a rovno šiel k posteli.

„Som Malinský, lekár z Krásna. Pán farár mi písal, že tu je ťažko chorý, aby som ho nav­ští­vil a lieky doniesol.“

Pred­stú­pila manželka: „Boli sme pred týždňom v mestečku u lekára, u toho nového, oko­li­tého. Pred­pí­sal prachy a povedal, že to prejde. Chodím tam každý druhý deň s od­po­ve­ďou. Lekár nás teší, že z toho vyjde a takto je s ním.“

A pre vzlykot už ďalej nemohla.

Medzi tým, čo žena roz­prá­vala, vy­šet­ro­val ne­moc­ného. Vybral malou strie­kač­kou niečo tekutiny čírej, žltkavej z ľavého boku.

„Pľuval krvou?“

„Nevideli sme.“

„Má za­pá­le­nie pľúcnej blany a vodu v boku. Tu ju vidíte. Tá ho zadúša. Treba hneď isť do mestečka k lekárovi, aby mu ju vypustil, ináč ho zadusí. Ale hneď. Má už života na mále. Nejakú hodinu síce ešte vydrží. Dajte hned za­pria­hnúť. Snáď by pán farár požičal bričku i kone.“

V tom vstúpil pán farár. Spešne sa po­zdra­vili.

„Treba okam­ži­tej pomoci. Pe­ri­cu­lum in mora. Musíme ho poslať k lekárovi k punkcii hrudníka. Ak vydrží cestu, bude za­chrá­nený. Za hodinu-dve sa vráti, bude pri sebe a hladný. Takto vidíte je v dušnom stave. Tekutina stláča pľúca. Srdce už-už vypovedá službu.“

„Tak dám bričku a kone. A ty ráč ma nav­ští­viť. Malé ob­čerstve­nie.“

„Ďakujem, prídem, až sa vrátime s nemocným. Rozhodol som sa od­pre­va­diť ne­moc­ného k operácii. Nemám dôvery, že sa tam niečo stane, čo by ho za­chrá­nilo. Prípadne pre­ve­diem operáciu sám. Len aby boli nejaké in­štru­menty. Treba ho ratovať, pokiaľ ešte možno.“

„Pôjdem i ja s tebou, keď je tak zle.“

„Ďakujem ti za ochotu. Ale predne niet v bričke miesta a potom po­sta­vili by sme lekára do ne­prí­jem­nej situácie. I takto… neviem, ako ma prijme. Ale ide o život mladého gazdu… a deti… a mladú ženu.“

Odložili zadné sedadlo a po­lo­se­diačky naložili ne­moc­ného na farárovu bričku. Temer už ne­re­a­go­val na pohyb. Občas chytal dych. Belasá farba tváre, pri­klo­pené viečka a som­no­len­cia svedčili, že sa ka­ta­strofa blíži každým okam­ži­kom.

Cesta do mestečka, ktoré ležalo za kopcom v susednej doline, trvala ani nie celých dvadsať minút. Zastali pred domom okolného lekára. Na miesto toto kon­ku­ro­val i Malinský, ale zvíťazil vlas­te­necký lekár, adept peš­tian­skej uni­ver­zity. Mal veľkú pro­tek­ciu po žene, kres­ťanke, dcére bohatého zemana a tiež medičke. Doktor Malinský mal dvoj­ročnú klinickú prax a jeho pro­tiv­ník Dr. Ara­ny­ossy, iz­ra­e­lita, nastúpil lekársku prax temer ešte s vlhkým diplomom.

Ne­moc­ného zaniesli rovno do le­ká­ro­vej or­di­ná­cie. Po pred­sta­vení vzá­jom­nom vy­svet­lil manželke le­ká­ro­vej, ktorý bol už v kasíne, o čo ide, a prosil o pre­pá­če­nie a žiadal, aby manžela dala zavolať. Malinský stručne vy­svet­lil prípad.

„Ide o pacienta vášho manžela. Je tu ple­uri­tis exsu­da­tiva serosa. Punkciou na skúšku som to zistil. Kým príde pán doktor, pri­pra­víme nástroje. Tu hľa je in­štru­men­tá­rium a jak krásné, nové a úplné. Je tu všetko, čo po­tre­bu­jem. Prosím zvariť asi dva litre vody. Pri­chys­tajte sublimát, gáfor a koňak. To je všetko. Po­tre­bu­jeme dvoch asis­ten­tov.“

„Môj hovoril, že pacient mal zápal pľúc. A zdalo sa, že to nie je vážny prípad. Som trochu od fachu: mala som päť se­mes­trov v medicíne.“

„To je zna­me­nité, ráčite nám snáď asis­to­vať?“

„Áno, rada, zaujíma ma teraz ešte viac medicína, ako keď som štu­do­vala‘. Môj už ide. Ale zdá sa, že je mrzutý. Idem tú vodu pri­pra­viť.“

Okolný lekár vstúpil. Po­zdra­vil chladne, odmerane, skoro hrubo. Doktor Malinský opakoval stručne to, čo povedal pred tým jeho žene.

„Po­chy­bu­jem o správ­nosti vašej diagnózy: bola to typická pne­umó­nia.“

„Ale próbna punkcia ukázala, o čo ide.“

Doktor Ara­ny­ossy pri­stú­pil k ne­moc­nému, siahol na pulz a na­slú­chal srdce.

„Chcete v agónii pre­vá­dzať operáciu? Umrie tu v mojej or­di­ná­cii. To ne­pri­pus­tím. Odvezte si ne­moc­ného. Bola to ne­sve­do­mi­tosť viesť sem povozom ťažko ne­moc­ného človeka. Je to môj pacient, nemáte práva miešať sa do mojej liečby. .. bez môjho vedomia… to je hrubé po­ru­še­nie le­kár­skej ko­le­gia­lity…“

Zdalo sa, že žena ne­moc­ného, ktorá stála pri ope­rač­nom stole a hladila čelo ne­moc­ného, pri­dá­vala sa na stranu okolného lekára. I v dedine boli tej mienky, že ne­moc­nému niet pomoci a bol už aj za­opat­rený svia­tos­ťami umie­ra­jú­cich. A skoro sa ani ne­preb­ral od úsvitu. Doktor Malinský nepatrne zrudnul v tvári.

„Pane kolego, nejde o po­ru­še­nie ko­le­gia­lity, ale o život, alebo o smrť človeka, manžela mladej ženy, otca troch detí, dobrého gazdu. Beriem zod­po­ved­nosť za operáciu a rozhodol som sa ju previesť. Ak myslíte, že nevydrží, môžete rozh­lá­siť v kraji, že som usmrtil človeka proti vášmu protestu. Ak zomrie, vy budete mať slávu a zisk, ja potupu a škodu. Sú­hla­síte? Budete mi asis­to­vať?“

„Nie. Nechcem mať nič spo­loč­ného s vašou vra­žed­nou ope­rá­ciou. Robte si tu čo chcete – všetko na vašu zod­po­ved­nosť, Zbohom.“

„Ne­za­bú­dajte, že vás žiadam o pomoc. Po­tre­bu­jem dvoch asis­ten­tov. Koho mi od­po­rú­čate?“

„Pošlem vám toho starého felčiara Goldmana… hodíte sa k sebe.“

Vstúpila žena okolného lekára s veľkým hrncom vody práve pri po­sled­nej urážke.

„Spamätaj sa, Marcel. Ne­od­chá­dzaj! Nad nemocným nesvedčí sa do­ha­do­vať. Keď už ideš, však áno, pošli aspoň Goldmana. Ja budem druhým asis­ten­tom.“

Doktor Ara­ny­ossy od­chá­dzal na­dur­dený ako páv, spokojne sa usmie­va­júc tomu, ako pokoril svojho bývalého kon­ku­renta… A čo ho tá voľba za okolného lekára stála peňazí! Teraz to má. Dostal a zbabele mlčal na urážku. Pan­sláv­ske plemä! Podal si žiadosť slo­ven­sky! Chacha-cha. V Uhorsku pansláv ne­dos­tane chleba!“

Kým prišiel Goldman, bolo k operácii všetko pri­pra­vené. Goldman si pri­pra­vil strie­kačku s gáfrovou in­jek­ciou a po­zo­ro­val pulz. Pani stála u hlavy ne­moc­ného a pri­dr­žala ľavé rameno nad hlavou. Zo za­bod­nu­tého troakáru vytekala číra, žltá tekutina s pre­stáv­kami 10 mi­nú­to­vými. Nádoba sa pomaly plnila te­ku­ti­nou z hrudníku a pre­va­rená voda farbila sa na žlto.

Nemocný zhlboka vydýchol a otvoril oči.

„Ach, Bože… ako… sa… mi… ľahko dýcha.“

„Jano môj, otec náš dobrý! Vraciaš sa k nám,“ vzdychla roz­čú­lená, prek­va­pená manželka.

„Gra­tu­lu­jem vám, pán kolega. Muža ste za­han­bili. Je na­mys­lený na svoju ‚vedu‘. Bude si snáď lepšie vážiť skutočnú lekársku vedu!“

„Na starých títo ho­lo­briad­ko­via už nedajú,“ odvrkol zlostne Goldman.

Operácia po dobrej hodine sa skončila. Pani dala chorému vypiť kalíšok koňaku; obživol a chcel vstať z ope­rač­ného stola.

„Počkajte, sused,“ žartoval Goldman, „tak to nejde hurtom. Ja som liečil i vášho nebohého otca. Boli ste chlapec, tiež mal niečo na pľúcach, viezli ste ma na pekných koňoch do Dúbravy. Ako sa podobáte otcovi! I tou chorobou. Dal som mu na potenie a prešlo to. Teraz len morfium, injekcie, až nemocný v krásnom spánku umrie. Ale injekcia vynáša, to je ako operácia. A pacient platí nie dve koruny, ale dvadsať, tridsať i viac.“

Medzitým poslala lekárova manželka slúžku s lístkom pre manžela do kasína.

Pacient sedel na ope­rač­nom stole a neustále opakoval ‚ vďaku lekárom i manželke le­ká­ro­vej.

V kasíne pri kartách doktor Ara­ny­ossy štval mešťanov ‚ proti Ma­lin­skému, že prišiel násilím do jeho or­di­ná­cie, že tam iste zabije človeka, ktorému niet pomoci, že by mal pán richtár zakročiť a vôbec, že by toho pansláva mali z mesta vyhnať. Richtár bol starým známym Ma­lin­ského a roz­pa­čito po­slú­chal po­bu­ru­júce a urážlivé reči nie veľmi ob­ľú­be­ného mladého lekára.

„Poďme tedy pozrieť, čo sa tam u vás pri­ho­dilo.“

Za chvíľu vbehla slúžka so správou, že pán doktor už idú aj s rich­tá­rom.

Vstúpili. Richtár hľadí po or­di­ná­cii, akoby hľadal toho „zabitého“ niekde v kúte.

„Pán doktor Ara­ny­ossy, veď tu niet ani mŕtveho, ani zabitého. Akože ste to hovorili? Ale vidím Jozefa Holého I z Dúbravy a jeho ženu a hľa, on sedí a usmieva sa. Ako je to tedy?“ Nastala trápna situácia. Po krátkom vy­svet­lení ukončil ju Malinský výzvou k plateniu a k odchodu.

„Pánu do­kto­rovi Gold­ma­novi dáte dvadsať korún, pani doktorke tiež toľko za in­štru­menty a za koňak a mne za­pla­títe v Dúbrave.“

„Nemáme so sebou, len pár korún. Ne­poč­kali by ste nám? Zajtra pri­ne­sieme.“

„Požičiam vám ja a vyplatím,“ skočil do reči richtár.

„Takému gazdovi každý rád požičia.“

Lúčili sa. Doktor Malinský po­ďa­ko­val Gold­ma­novi a le­ká­ro­vej žene. Obrátil sa k domácemu lekárovi, ktorý pre­šľa­po­val z nohy na nohu, ako malý školák, keď nevie úlohu. „Za urážku vám nepodám ruku. Ste ešte ne­vy­cho­vaný mladý človek. Nemusíte už búriť mestečko, že som vám zabil pacienta. Vy by ste ho boli nechali kľudne umrieť. Majte se tu všetci dobre.“

 


  
   2. Priatelia a svätý Ambrózius
  

  
  

  
   Keď brička vtiahla do farského dvora, pán farár vyšiel naproti a ľutoval hladného lekára. Potom sa vypytoval na výsledok operácie, ale len tak akoby zo zdvorilosti, lebo ani on neveril v priaznivý výsledok. Bol úprimne prekvapený správou o zlepšení stavu nemocného a nazval tento prípad divom božím. Lekárovi gratuloval a veštil mu veľkú popularitu v celom tomto kraji, lebo i on sám sa pričiní, aby náš ľud vyhľadával takého lekára, ktorý niečomu rozumie a temer mrtvých kriesi k životu…
  

  
   Lekár musel počas obeda znova a znova dopodrobna vypravovať všetky podrobnosti s doktorom Aranyossym, s jeho ženou a s richtárom.
  

  
   Zvonili na litánie. Vstali od stola.
  

  
   „Poďme na chvíľku do kostola. Ukážem ťa ľudu a rozpoviem, čo sa prihodilo.“
  

  
   „Som trochu unavený. Budem ťa čakať vo včelíne. Tam je najlepšie zotavenie po únavnej práci. Ponáhľaj sa, prosím ťa. V lístku si písal o nejakej dôležitej udalosti, nuž rád by som ju vypočul.“
  

  
   Farár odišiel do kostola.
  

  
   Lekár vošiel do záhrady a sadol si vo včelíne. Uvažoval o dnešnej náhode a tešil sa z viditeľného lekárskeho úspechu. Málokedy sa prihodí, aby sa nemocný na vidomoči prebral z agónie k životu. Bol rád, že sa natrafil k tomuto prípadu. Ale, snoval ďalej, farár má niečo za lubom. Spozoroval na ňom, že o pacientovi rozprával len preto, aby niečo rozprával. Zdalo sa mu, že vlastne ani farár neveril v priaznivý zákrok v tomto prípade. I tá chvála zdala sa mu nemiestne prehnaná. Lebo znal jeho úslovie o „svätej vede“, čo vždy vyslovoval s ironickým posmeškom. Priateľ Krasňan mal chatrné vedomosti, temer nič nečítal. V knižnici farskej bolo niekoľko starých bachantov, ktoré plesniveli na chodbe a kde nebolo ani jednej jedinej novej, alebo novšej knihy. V izbe bol nezbytný klerikálny maďarský časopis „Alkotmány“, nejaký ľudový časopis, série lacných obrázkov svätých s pozlátkovou obrubou a zväzoček nejakých modlitieb pre spolok svätého ruženca. Ale zdá sa, že on tu s tým vystačí. Je, ako fáma hovorí, hľadaným rečníkom na pútnických slávnostiach a vášnivým spevákom. Lekár si spomenul na jeho jednu kázeň o takej púti, keď bol ešte medikom. Celá reč bola ostrý výpad proti nevercom, židom a svetským neznabohom. Stále líčil hrozné muky na kríž pribitého Spasiteľa a tak i dnes neverci bičujú vás, veriacich, tisícimi mukami vás sužujú, ponižujú a popľúvajú práve tak, ako nášho Spasiteľa Ježiša Krista. Neveru hlásajú, vysmievajú sa Krížu, len aby i vás od vášho Spasiteľa odvábili a večnú skazu i po tomto živote vám pripravili. „Ó, ľudu môj, nedaj sa znovu križovať, nedaj mučiť svoje ubolené telo, zachráň svoju dušu i svoje večné spasenie v lone svätej cirkvi, ktorej náš Spasiteľ, Ježiš Kristus dal moc nad diablom svetským, nad nevercami a dal prostriedky vo svätých Sviatostiach, aby nikto z vás, ľudu môj, neupadol do večného zatratenia. Ameň.“ A prednášal to s ohromným pathosom, plynnou a melodickou rečou, s posunkami úchvatnými a hlasom kypiacim vnútorným presvedčením. Ľud chodil na jeho kázne veľmi rád, chválil si zreteľnosť reči i predmetu, lebo veď kázne jeho pohybovali sa len na úrovni najnegramotnejšej dedinskej ženičky. Tento úzky horizont bol majstrovským umením, pôsobil neodolateľne a nenechával v pochybnostiach poslucháčov. Bol pravý ľudový rečník, ktorý mohol sa stať vodcom ľudu. Na ľudových zhromaždeniach rečnieval podobne: splietal náboženstvo s politikou, príklady zo života svätých s bežnými udalosťami dňa. Bez výčitiek svedomia vymýšľal udalosti, ktoré sa nikdy neprihodili, len aby protivníci boli zosmiešnení, potupení a často aby ľud bol k hnevu proti nim nabádaný. – Spomínal si ešte na jednu charakteristickú udalosť: zišla sa u neho na fare spoločnosť a pri večeri hlásili, že v susednej dedine horí zemanský majer. Krasňan vyskočil s radosťou, vyzval prítomných, aby si pripili na zaslúžený trest protivného suseda. Škodoľubosť ho tak zachvátila, že od radosti počínal si tak, ako by slov zbavený človek. Ktosi poznamenal, že škoda je škoda i pre nepriateľa.
  

  
   „Neľutuj nepriateľa. ‚Bij ho, veď je nie otec‘, hovorí maďarské príslovie.“
  

  
   Farár sa vrátil. Usadili sa v útulnej kňazskej svetlici.
  

  
   „Tak,,zázračný‘ lekáru, ešte raz ťa srdečne vítam v mojom skromnom príbytku a prosím ťa, aby si sa u mňa cítil ako doma. Rozkážeš skleničku tokajského? Tak sa pri ňom milo sedí a nálada je taká ružová…“
  

  
   „Prosím ťa, s tým ‚zázrakom‘ prestaň. Bol to len lekársky zákrok, v pravý čas vykonaný a šťastie, že bol po ruke lekár, ktorý mohol urobiť správnu diagnózu. – Ale nie o tomto si chcel so mnou hovoriť. Máš niečo iného na mysli?“
  

  
   „Áno. Ale pre každú príhodu predsa len nalejme si toho tokajského.“
  

  
   „Nepijem pravidelne. Výnimkou len keď mám hosťov, alebo keď je mi špatne od žalúdka. Tak niečo horkého mi pripraví lekárnik.“
  

  
   Krasňan vyňal z kredenca malú baňatú butelku a do malých pohárikov opatrne nalieval zlato-žltú tokajčinu.
  

  
   „Tak, na zdravie!“ Štrngli si a lekár znalecky privoňal a ochutnal vzácne víno.
  

  
   „Tokajčina je liek. Starí ľudia by ju mali občas užívať, aby posilnili ochabujúcu činnosť srdcového svalu.“
  

  
   „Povedal si, že si unavený, tak posilni sa.“
  

  
   „Už to prešlo. Ale pravda je, že to židovsko-džentrícke pľuhavstvo s monoklom, čo mu hovoria doktor, ma rozčúlilo. Teda na zdravie a na –“
  

  
   ,,– a na naše priateľstvo a spoluprácu.“
  

  
   „Na oboje, ale hlavne na prácu, ktorej je u nás toľko treba. Ovšem priateľská spolupráca je vzácnejšia a výdatnejšia. Ale poďme k veci. Čo dôležitého mi chceš oznámiť? Hneď bude večer a ja musím byť načas doma… Ešte mám návštevu u chorého.“
  

  
   „Lekári musia byť stále v službách iného človeka. Je to vzácna, nesebecká a v pravde kresťanská služba. – Ráč si zapáliť, viem, že rád fajčíš; ja bohužiaľ musím sa zriecť toho pôžitku.“
  

  
   A tak ešte chvíľu besedovali o ničom. Lekár badal na hostiteľovi akúsi nezvyklú ostýchavosť, či rozpaky. Zdalo sa mu, že už chce sa zveriť, ale zase sa zháčil, úsmevom alebo žartom prekĺzol na bežné, zdvorilostné théma. To zbystrilo Malinského pozornosť a pochybovačnosť.
  

  
   „Tak tedy k veci.“
  

  
   Tvár priateľova sa akoby vymenila. Nabehli mu na čele hlboké vrásky, tvár sa pretiahla, ako keď sa udeľujú požehnania, ústa zošpúlili. No, výraz slávnostný, vážny, tajomne posvätný.
  

  
   Lekár si zapálil ponúknutú regáliu (boli kus za dve koruny) a upiate obrátil pozornosť na priateľa.
  

  
   „Časy sú vážne,“ začal farár. „Maďarizácia a renegátstvo zachvátili už celý náš národ. Mestá sme už temer stratili, do dedín preniká školou, verejnou mienkou. Staré, úprimné, dôverné priateľstvá a rozhovory zanikajú. Denunciantstvo kvitne. Janičiari, horší od Turkov vedú prvé slovo vo verejnosti. Naši ľudia sa krčia, uťahujú do súkromia a iba pri zavretých dverách hromžia na útisk a krivdu. Ale nielen svetská moc pracuje na obnove "régi dicsoségünk", už i na význačných miestach cirkevných sedia vládni mameluci; na biskupských zrovna tak, ako na lepších farách v mestách a po dedinách. Váš prepošt Korény, rodom Slovák ako repa, pomaďarčil v Krásnom rímsko-katolícke školy a drží kaplánov, ktorí temer ani slovensky nevedia. Na vianočné sviatky jeden kaplán kázal miesto o narodení Krista Pána, o ‚prirodzení Krista Pána. Jaké pohoršenie medzi veriacim ľuďom! Ovšem, bezbožná inteligencia sa rehoce, že tak na posmech vychodí náš krásny slovenský jazyk! Ale s jazykom i viera, mravy a náboženstvo hynú. Ľud slovenský sa stráni chrámov a odrodilá inteligencia tam chodí, ako do cirkusu. Váš prepošt vie o škandáloch, ale nič nepodniká, aby zabránil pohoršenie veriaceho ľudu. ‚Pre Slovákov je to dobré" poznamenal pri obede s kaplánmi. Myslí, že tak skôr vytlačí slovenčinu z kostola v čisto slovenskom meste. Keď som bol na obede v deň sviatku patróna, pýtal sa ma, či som i ja priateľom toho nového lekára pansláva, ktorý prišiel z Prahy a šíri tu neznabožstvo a pracuje proti štátu? A vyzýval prítomných kňazov, aby ťa nepodporovali u ľudu. Články o neznabožskom lekárovi-panslávovi písali jeho kapláni do miestneho ‚Hiradóva". Niečo sa tu musí podniknúť. Brániť a útočiť treba. Lebo nás zničia, zdeptajú, od ľudu odtrhnú.
  

  
   „Ako myslíš? Máš pravdu vo všetkom. Znám to všetko dobre. Čítavam tie články, nabubrelé a falošné. Účinok štvania už odniesla moja slovenská tabuľka na bráne: rozbili ju na kúsky. Bol to jediný slovenský nápis na ulici v ‚slovenskom" meste. Strašné dedičstvo preberáme po otcoch. Zo všetkých kútov Slovenska kričí úpadok: v politike, vo verejnom živote, v kultúre, v mravoch, v cirkvi, všade, kam len oko padne. Žil som medzi iným národom, viem, ako si pomáhal a pomohol. A j ako ty myslíš, stala sa ti už nejaká krivda?“
  

  
   „Ešte nie, len ma podozrievajú, že držím s ľudom a so Slovákmi. Môj plán je komplikovaný, ťažký, ale s vašou pomocou by sa dal previesť. A vlastne ani nevyšiel z mojej hlavy.“
  

  
   „Som naň skutočne veľmi zvedavý.“
  

  
   „Vec sa má takto: Ale počkaj, musím začať trochu obšírnejšie. Na moje meniny zavolal som okolitú honoráciu. Prišiel aj assesor zo stoličného úradu. Uhostil som ich, ako sa len dalo na dedinskej fare. Páni sa pustili po večeri do karát. Assesor, chudák bez groša, vyzval ma, aby sme si o niečom porozprávali. A začal o tom, že je škoda takému farárovi sedieť na dedine, trápiť sa so sedliactvom, brodiť sa špinavou dedinou a bývať na hodiny cesty od kultúrneho života. Mohol by som si vraj vybrať nejakú mestskú faru. Tak ku príkladu krasňanskú, kde sú tiež Slováci a úrady, profesoria, živý ruch spoločenský, divadlá i vzdelávacie spolky, slovom kultúra a život hodný vzdelaného, mladého kňaza. Prepošt vraj sa chystá do kapituly, má byť menovaný kanonikom a komu by slušala lepšie táto fara, ako mne? O tom všetkom sa už pri župe vie a hovorí. Len ešte kandidáta nemajú. ‚Ja,‘ totiž assesor, ‚som pánu vicišpánovi nadštrktol vaše meno a on sa len priaznive usmial." Nuž, že by to vraj šlo, len by bolo treba vraj prekonať niektoré ťažkosti.“
  

  
   „No, aké by to boli ťažkosti?“
  

  
   „I tie naznačil. Majú byť o rok, o dva voľby do snemu. Za opozíciu vystúpi u ľudu veľmi obľúbený kandidát, bývalý vysoký župný úradník na penzii. Robil opozíciu, nuž ho vraj poslali do penzie, ako nepohodlného úradníka. Je rodák z našej župy, ovláda dobre slovenský jazyk – nuž, boja sa ho. A tu by vraj dobrý slovenský rečník a politicky spoľahlivý človek mohol dobre čeliť opozícii. Urobil by si zásluhy u župy, i hore v Pešti. Tak mi naznačil, že keby som túto službu vykonal vláde ja, že by sa
   
    nám
   odmenila krasňanskou farou. A…“
  

  
   „Slovom ty máš byť kortešom vlády a za tú službu sľúbia ti faru v Krásnom. A prosím ťa, nezdalo sa ti, že to bolo len nejaké prelúdium – povedzme mierne – k pumpnutiu pár sto korún?“
  

  
   „I to prišlo. Pýtal len päťdesiat‘ korún na šťastie do karát. Prirodzene, nemohol som mu odoprieť; bol mojím hosťom a jeho služieb som už častejšie použil s prospechom.“
  

  
   „Inu, lacný pánsky sluha! A čo ty k celému tomu plánu? Veď je tu ťažkostí viacej, ako myslíš. Predne, čo povie na tvoje kortešstvo verejná mienka slovenská. Potom, ako získaš mestských katolíckych voličov pre svoju voľbu za farára. Vieš, že mestský výbor sám volí. Ďalej, čo biskup, ktorý zostavuje terno? No, a pokyn župana voličom výboru, ktorí bez jeho vedomia nebudú voliť iného kandidáta. Budú žiadať od teba reverz, sľub, vôbec nejaké záväzné osvedčenie, že sa zriekaš Slovákov, slovenskej politiky, verejného prejavu, proste slovenského ľudu. Čo tu urobíš? Budeš musieť niekoho oklamať: nás, alebo tých!… Počkaj, viem, čo chceš namietnuť. Politickým nepriateľom sa slovo nedodržuje. To je ich morálka. Ale nie naša. A keď porušíš sľub, slovo, záväzok, bude z toho boj na jednej i na druhej strane. Perzekúcie z ich strany, opovrženie ľudu na našej strane, keď vyjde najavo klamstvo. Povedz, ako si to so svedomím zrovnáš? Lebo prvý krok musí byť služba našim nepriateľom, tedy zrada na ľude, na Slovákoch. Kandidát opozície pôjde asi s maďarskou ľudovou stranou, ktorá má akýsi národnostný program, výhody pre slovenský ľud a podobné medové motúziky. Kandidát bude bojovať za náboženstvo, za vieru, za slovenské práva proti liberálom, židom, burziánom a vláde. To sú obľúbené heslá u nášho ľudu. Vyhlásia ťa za zradcu, za odpadlíka a za priateľa židov a liberálov. Čo na to povieš? Pravda, všetci, temer všetci kňazi nášho okresu pôjdu na rozkaz biskupa s vládou. Týmto možno pohroziť, rozkázať, cirkevne trestať. Ale ľud, čo ľud a slovenská verejná mienka? Opozičný kandidát – už sa o tom v meste hovorilo – je luterán; všetci luteráni, Slováci i Neslováci budú ho podporovať. V „Národných novinách“ ti nič nedarujú. Tak mi povedz, človeče, čo myslíš? Ako medzi týmto úskalím vyplávaš s celou kožou?“
  

  
   Kňaz hneď neodpovedal na slová lekárove, ktoré miestami rezali do živého. Vzal pohárik, akoby chcel piť, no nenapil sa, len ostro sa díval do očí lekára.
  

  
   „Snáď som skoro prezradil svoj úmysel. Zdá sa, že nesúhlasíš, že ma odsudzuješ. Snáď ani dobre nechápeš, čo by krasňanská fara znamenala pre Slovákov?“
  

  
   „Viem si to predstaviť, čo by znamenalo dobyť takejto bašty! Koľko zla ide z nej, toľko dobra by sa šírilo z nej do mládeže, do škôl, do mešťanstva, do okolia. Snáď by sa prebudili zhavranelí kňazi i na okolí a vrátili by sa k ľudu. A politicky by sa odtiaľto ovládal celý náš kraj a zabránilo by sa, aby maďarizácia nehubila náš národ tu v najslovenskejšom kraji. Ale o toto ide: keď raz zavedieš nepriateľa, nezavedieš iný raz i nás, svojich? A vlastne, povedz mi: je dľa tvojej mienky slobodno zavádzať ľudí?“
  

  
   Kňaz sa usmial, akoby z trápnej situácie videl už snadné východisko, akoby bol našiel formulu, ako odpovedať na naliehavú otázku o svedomí a zavádzaní.
  

  
   „Je slobodno. – Divíš sa, ale rozpoviem ti prípad, ktorý je zaznamenaný v morálnej teológii. V Miláne prenasledovali kresťanov. Chytali ich, zavierali a mučili. Cez ulicu hnal sa húf prenasledovaných kresťanov. Pred budovou stál muž a díval sa, ako kresťania utekajú do jednej ulice. Za chvíľu hnali sa tadiaľ ozbrojení vojaci. Vodca vojakov zastane pred mužom: ‚Biskupe, nevidel si tu utekať kresťanov?‘ Muž zastrčil pravú ruku do ľavého a ľavú do pravého rukáva kresťanského rúcha a odpovedal: ‚Tadiaľto neišli". Vojaci sa obrátili a kresťania boli zachránení, lebo sa mohli ukryť. Biskup bol svätý Ambrosius a on, svätý človek, pomýlil, zaviedol nepriateľov kresťanov. Ale hovoril vo skutočnosti pravdu, lebo cez jeho rukáv nemohli prejsť ľudia. Nepriateľ bol len zdanlivo oklamaný. Keby si bol vodca vojakov všimnul, čo ukazoval sv. Ambrosius, nebol by sa dal zmýliť alebo, povedzme, zaviesť na falošnú stopu.“
  

  
   „Tedy finis sanctificat media. – Možno, že sú mimoriadne okolnosti, keď motív nerozhoduje o mravnosti činu. Všetky štáty užívajú napríklad špiónov na území cudzieho štátu, aby pozorovali, či sa niečo proti nim nechystá. Vo válke sa bez špionáže neobíde žiadny vojvodca. Je špionáž v priemysle, v politike, u polície. Špióni, vyzvedači sú platení, ale i takí sú, ktorí z nadšenia, z oddanosti k svojej vlasti, k národu, pre bezpečnosť národa dajú sa do výzvedných služieb. Sú títo ľudia odsúdenia hodní? Taký vyzvedač musí zakrývať svoje úmysly, pretvarovať sa, nevinného hrať, skryte pracovať, lebo vie, že ak ho prichytia, je s ním koniec: ťažký žalár, alebo potupná smrť. V istom zmysle i ty budeš musieť hrať dvojakú úlohu. Pracovať pre tých, ktorí ti dopomôžu k fare a pracovať pre nás, ktorí stojíme v nepriateľskom pomere s nimi. Ovšem práca tvoja nebude skrytá, ale musíš verejne účinkovať, učiť, kázať, za ľud pracovať… Jak to všetko zrovnáš, aby si neutrpel úhonu na dobrom mene, kňažskej i proste ľudskej cti. A čo ti hovorí svedomie, keď sa odhodláš k tejto dvojakej službe?“
  

  
   „Ideš mi do svedomia. Vidím, že máš úprimnú starosť o moju budúcnosť. Chceš, aby som bol duševne vyrovnaný a pevný. Vidím, že si mi lepším priateľom, ako všetci, ktorých som za „priateľov“ držal. Za to ti moja vďaka a verná oddanosť. Ale na druhej strane uváž toto: ako oni s nami zaobchádzajú? Hrozbami, terorom, trestami, podkupovaním odvádzajú slovenské duše od národa. Lichotia zradcom a odmieňajú renegátov úradmi, hmotnými i spoločenskými výhodami. Máme sa brániť proti tomu hroznému, neľudskému, nemravnému tlaku, ktorý vyvíjajú všade, v sneme, v novinách, v úradoch, v škole, v cirkvi i v súkromnom živote! Maďarizácia je nemravnosť, ktorú vo veľkých rozmeroch páchajú verejne, drzo, chlúbivo.
  

  
   Túto zrejmú mravnú zvrhlosť vyhlasujú za najväčšiu občiansku ctnosť, hlásajú v chrámoch i v školách našim deťom! Máme sa na to dívať so zloženými rukami? A ja sa chcem verejne postaviť proti
  

  
  

  
  

  
  

  
  

 




    Vážení čtenáři, právě jste dočetli ukázku z knihy Svetlo v temnotách.

    Pokud se Vám ukázka líbila, na našem webu si můžete zakoupit celou knihu.

